
1 OBLIKOVANJE PISNIH NALOG

1.1  Naslovna stran

Prva stran naloge je naslovna stran. Vsebuje:

1. znak šolskega centra in znak SETŠ 
2. naziv in kraj šole – velike tiskane črke;

3. vrsto naloge (seminarska, raziskovalna, projektna naloga);

4. naslov ter podnaslov naloge – v slovenščini, grafično poudarjena z velikimi tiskanimi črkami, podnaslov z manjšimi črkami kot naslov (podnaslov ni obvezen);

5. ime in PRIIMEK mentorja – učitelja (levo), PRIIMEK mentorja z velikimi tiskanimi črkami;

6. ime in PRIIMEK avtorja - po abecedi, če jih je več - (desno) - ime(na) pišemo z malimi tiskanimi črkami, PRIIMEK(e) z velikimi tiskanimi črkami, za priimkom postavimo vejico, razred;
7. kraj (Nova Gorica), mesec in leto oddaje naloge, napišemo z arabskimi številkami, navedbi ločimo z vejico.  
Primer: 
Sl. 1: Primer naslovne strani

NAZIV ŠOLE (16 pt)
VRSTA NALOGE (16 pt)
NASLOV NALOGE (18 pt)
PODNASLOV (16 pt)
      Mentor: Ime in PRIIMEK (14 pt)     Avtor: Ime in PRIIMEK, razred (14 pt)
Kraj, mesec leto (14 pt)
1.2  Številčenje strani

Številčenje strani naj bo zaporedno z arabskimi številkami v spodnjem desnem kotu strani. Strani začnemo številčiti na naslovni strani, vendar številke strani ne zapišemo. Številko strani (2) začnemo zapisovati na drugi strani, kjer je izvleček. 
1.3  Številčenje poglavij

Naloga je razdeljena na poglavja, podpoglavja in sekcije; označujemo jih dekadno z arabskimi številkami, ločenimi s piko.

Primer:


2  POGLAVJE (18 pt)


2.1  Podpoglavje (16 pt)



2.1.1  Sekcija (14 pt)
1.4  Poudarek

Poudarimo POGLAVJA, Podpoglavja, Sekcije.

1.5  Sprotni naslov = pagina viva – na vrhu strani (glava)

Na vrhu vsake strani naloge (v t.i. glavi), z izjemo naslovne strani, je sprotni naslov (t.i. živa pagina oz. pagina viva). Lahko je krajši od naslova. Vsebuje priimek, ki ga napišemo z velikimi tiskanimi črkami. Sledi mu vejica in prva črka imena avtorja ter pika. Za presledkom je leto izdelave naloge. Dodamo piko. Temu sledi naslov naloge (lahko je le prva beseda naslova naloge), ki jo lahko zaključimo s tremi pikami. Sledi okrajšan tip dokumenta (Sem. nal., Proj. nal., Raz. nal.), pika, kraj, vejica in ustanova. Pod pagino vivo je črta, ki sprotni naslov loči od ostalega besedila.

Primer:

CARLI, Saša. 2009. Podjetništvo kot dejavnik ... Sem. nal. Nova Gorica, Srednja ekonomska in trgovska šola.
1.6  Opombe pod črto – na dnu strani (noga)

Opombe uporabljamo za vsebinska pojasnila, če le-ta ne sodijo v osnovni tekst, so pa z vidika celote pomembne. Opombe služijo za dodatne utemeljitve, osvetlitve problema. Sem sodijo tudi citati v izvirnem jeziku, če smo v tekstu uporabili prevod in obratno. 
Na opombo opozorimo s potenčno postavljeno številko, ki stoji (brez predhodno postavljenega presledka) takoj za besedo oziroma za zadnjim ločilom dela besedila, ki ga želimo natančneje pojasniti. Številčenje opomb teče skozi celotno besedilo. 
Opombe pišemo pod črto. Priporočljiva je manjša pisava in manjši razmik med vrsticami kot v glavnem besedilu. Vse opombe s tekoče strani se morajo končati na isti strani.

1.7  Slike, tabele, grafi
Slike, tabele in grafi (sem štejemo tudi risbe, fotografije, zemljevide ipd.) morajo v besedilu stati čim bliže mesta, na katerem jih prvič omenjamo. Številčimo jih zaporedno, skozi celo besedilo, z arabskimi številkami, posebej s predponami (Tabela 1, Slika 1, Graf 2). Naslove tabel, grafov in slik pišemo nad njimi, vire tabel, grafov in slik pa pod njimi (vse s skrajšanim bibliografskim opisom). 
Primer:

Slika 1: Vodnikova velika pratika za leto 1795 

                    skrajšan bibliografski opis
(Vir: Ilich, 2004, str. 155) 
1.8  Enačbe in formule

Enačbe in formule pišemo zamaknjeno, začenjajo se s šestim znakom od notranjega (levega) roba. Ob skrajnem desnem robu jih označimo z zaporedno številko v drugačnem oklepaju (lahko v poševnem), kot ga uporabljamo za opombe in vire.V tekstu se sklicujemo nanje s predpono en/1/ ali form/2/.
Primer:

Splošni člen aritmetičnega zaporedja je:
      an = a1 + (n – 1)d








/1/

Ulomkova črta naj bo tako dolga kot najdaljši števec ali imenovalec. Uporabljamo v matematiki predpisane oklepaje. Pred in za njimi vrinemo en razmik.

Primer:

a) če je kot α v stopinjah:  l = π . r . α________________ 180˚
/2/
1.9  Priloge

»Priloge pojasnjujejo, dopolnjujejo in tako bogatijo posamezne podatke iz glavnega besedila.« (Kostanjevec, 2008, str. 19) Pisni nalogi lahko priložimo eno ali več prilog. Priloge (obsežne tabele, zgibanke, reklame, anketni vprašalniki, različni materiali, …) dodamo na koncu naloge, za poglavjem LITERATURA IN VIRI. Priloge označimo (Priloga A, Priloga B) in jih poimenujemo. Posameznih prilog ne označujemo s tekočo številko strani. S številko strani označimo le prvo stran z naslovom PRILOGE, kjer je seznam vseh prilog, ki sledijo. 

2 VSEBINSKO ZAPOREDJE SESTAVIN PISNEGA IZDELKA

Naloga mora biti jezikovno neoporečna. Imeti mora ustrezno razmerje med posameznimi deli v glavnem besedilu (uvod, jedro, zaključek) ter med glavnim besedilom in prilogami.

Zaporedje sestavnih delov pisnega izdelka je:

· naslovna stran

· izvleček, (ključne besede-na posebno zahtevo mentorja)
· kazala,

· glavno besedilo (uvod, glavni del naloge, zaključek),

· viri in literatura,

· priloge.

2.1  Izvleček in ključne besede

Izvleček –abstrakt- pišemo takoj za naslovno stranjo. Naslov IZVLEČEK ni oštevilčen, napisan je z velikimi tiskanimi črkami, tekst z drugačnimi ali manjšimi črkami kot naloga.
Predstavimo skrajšano vsebino naloge, brez razlage, naših kritik ali mnenj. Napišemo, do katerih ugotovitev smo v nalogi prišli, katero metodologijo dela smo ubrali (anketni, vprašalnik, intervju, poizkus, …). 
Izvleček naj obsega največ 200 besed. Napišemo ga v slovenskem jeziku in ga prevedemo v enega od svetovnih jezikov (razen, če mentor tega ne zahteva). V izvleček napišemo podatke o številu slik, tabel, grafov. Izvleček pišemo brez odstavkov, v tretji osebi. 

Izvlečku sledijo ključne besede. 

Ne smemo ga zamenjati s termini anotacija
 (annotation), odlomek
 (extract) in povzetek
 (summary).

2.2  Kazala

Lahko imamo več vrst kazal. Poleg kazala vsebine imamo lahko še kazalo slik, tabel, grafov. 

2.2.1  Kazalo vsebine

Kazalo vsebine je na svoji strani. Vključeno je v številčenje strani od naslovne strani naprej. V kazalu je označeno:

· oštevilčena poglavja, podpoglavja in sekcije

· strani, na katerih so poglavja, podpoglavja in sekcije postavljena,

2.2.2  Kazalo slik, kazalo table, kazalo grafov
Kazala slik, tabel, grafov so postavljena eno za drugim na novo stran za kazalom vsebine. Vsebujejo številke strani, na katerih so slike, tabele, grafi.

2.3  Glavno besedilo

Glavno besedilo moramo začeti z uvodom in končati z zaključkom. Razdeljeno je na poglavja, podpoglavja, sekcije. Vsako poglavje začnemo pisati na novo stran, podpoglavje ter sekcijo pa ne.
1. UVOD – v uvodu na kratko, z lastnimi besedami pojasnimo, o čem bomo v nalogi pisali, oz. kaj bomo v nalogi raziskovali. V uvodu na kratko napišemo način, kako smo se dela lotili. Postavimo hipoteze (…Pri srednješolcih se pojavi več znakov, ki kažejo na motnje hranjenja, kot pri osnovnošolcih. Pri dekletih se pojavi več znakov, ki kažejo na motnje hranjenja, kot pri fantih … itd.) Opišemo metodologijo dela (anketni vprašalnik, intervju, poizkus, …). Uvod napišemo tako, da spodbudimo zanimanje bralca. Obsega naj največ eno tipkano stran. Postavimo ga kot samostojno poglavje pred glavnim delom oz. jedrom naloge, ki ga štejemo – 1 UVOD.

2. JEDRO – je najobsežnejši in najpomembnejši del naloge, kjer obdelamo izbrano temo. Sestavljen je iz treh ravni: poglavij, podpoglavij in sekcij. Vsebine ne razčlenjujemo preveč v globino, ker to zmanjšuje preglednost. Tako kot podpoglavja in sekcije, morajo tudi poglavja vsebovati besedilo – razlago. Če je naloga teoretično-empirična, je prvi del teoretičen, drugi del pa empiričen (raziskovalen). 

3. ZAKLJUČEK – v zaključku predstavimo ugotovitve in nova spoznanja, do katerih smo v nalogi prišli. Potrdimo ali ovržemo hipoteze, ki smo si jih zastavili v uvodu. Napišemo svoje predloge, kako bi obravnavane situacije izboljšali, spremenili, rešili, … - kritičnost! Zaključek mora biti popolnoma »naš«.
2.4  Literatura in viri 
Vso uporabljeno literaturo in vire obvezno navedemo po abecedi (po priimkih avtorjev oz. po prvi besedi naslova, če so več kot trije avtorji ai če avtor dela ni naveden) za poglavjem ZAKLJUČEK s popolnim bibliografskim opisom, ki nam pomaga prepoznati uporabljeni vir ali literaturo. Sem sodi tudi kartografsko, elektronsko gradivo (DVD-ji, CD ROM-i, VHS-ji, internet …), enciklopedije, atlasi, slovarji, drugi priročniki, ustni viri in drugo. Tukaj navajamo po pravilih za navajanje virov in literature tudi vse avtorje oziroma dela, ki smo jih v nalogi citirali.

3 NAVAJANJE VIROV IN LITERATURE NA KONCU BESEDILA

Navajanje virov sodi v posebno poglavje pisnega izdelka. Je del znanstvenega aparata in je zelo kompleksen. Pri navajanju virov je bistveno to, da navedemo vse bibliografske elemente, ki omogočajo prepoznavanje gradiva, ki smo ga uporabili. Pravilen način navajanja virov omogoča tudi to, da med posameznimi viri ne more priti do zamenjave.

3.1  Monografije (monografske publikacije: knjige, CD ROM-i…)

3.1.1  Knjige – en avtor

PRIIMEK, Ime avtorja. Leto. Naslov dela : podnaslov. Kraj izida : založba. 

Primer:

· HAWKING, Stephen. 2002. Vesolje v orehovi lupini. Tržič : Učila International. 
3.1.2  Knjige – dva ali trije avtorji

Če imamo dva ali tri avtorje, vedno navedemo vse. Isto velja za več krajev ali založb, ostali elementi bibliografskega opisa so enaki kot pri knjigi – en avtor.

PRIIMEK, Ime avtorja, in PRIIMEK, Ime. Leto. Naslov dela : podnaslov. Kraj izida : založba. 
Primer:

· HARALAMBOS, Michel, in HOLBORN, Martin. 1999. Sociologija : teme in   

     pogledi. Ljubljana : DZS. 
· ELLEY, Warwick B., GRADIŠAR, Ana, in LAPAJNE, Zdenko. 1995. Kako berejo učenci po svetu in pri nas? : mednarodna raziskava o bralni pismenosti. Nova Gorica : Educa. 
3.1.3 Knjige – več kot trije avtorji   

Če imamo več kot tri avtorje, postane prvi element navedbe naslov. 

Naslov dela : podnaslov. Leto. Kraj izida : založba. 
Primer:
· Vodnik za šolskega knjižničarja v osnovni in  srednji šoli ter v domovih za učence. 1999. Ljubljana : Zavod Republike Slovenije za šolstvo. 
3.2  Članki oz. prispevki v knjigi
PRIIMEK, Ime avtorja. Leto. Naslov prispevka : podnaslov. V: Naslov monografije : podnaslov. Kraj : založba, strani. 
Primer:

· KOMELJ, Milček. 1995. Postmodernizem. V: Enciklopedija Slovenije 9 : Plo – Ps. Ljubljana : Mladinska knjiga, str. 170-173. 
3.3 Članki v serijskih publikacijah 

Pri člankih v serijskih publikacijah je pomembno, da poleg avtorja, leta izida, naslova članka, navedemo tudi popolne podatke o serijski publikaciji.
PRIIMEK, Ime avtorja. Leto. Naslov članka. Naslov serijske publikacije, datum, letnik, številka, strani. 
Primera:
· HLADNIK-MILHARČIČ, Ervin. 2003. V senci Winstona Churchilla. Delo, 20. nov., let. 45, št. 268, str. 4. 

· KOPČAVAR, Nina. 2003. Indijanci v perujskih mestih.  Gea, okt., let. 13, št. 10, str. 29-31. 

3.4 Članek v uradnem dokumentu

Zakon. Leto. Naslov uradnega dokumenta, datum, letnik, številka, strani. 

Primer:

· Zakon o sistemu plač v javnem sektorju. 2002. Uradni list, 28. junij, let. 12, št. 56, str. 5879-5887. 
3.5  Elektronski viri

3.5.1  Elektronske knjige
PRIIMEK, Ime avtorja. Leto izida. Naslov. Kraj izida : založnik. [točen URL naslov] , datum uporabe internetnega vira.
Primer:
· BRATINA, Danjel. 2003. Vedenjski modeli vrednotenja kapitala blagovne znamke s primerom kvantifikacije : magistrsko delo [online]. Ljubljana : [D. Bratina], [URL: http://www.cek.ef.uni-lj.si/magister/bratina189.pdf], 10. 1. 2005. 
3.5.2 Elektronske serijske publikacije 

Naslov dela : podnaslov [vrsta medija]. Leto začetka izhajanja -  Kraj izida: založnik. [točen URL naslov] , datum uporabe internetnega vira.
Primer:

· Delo : samostojen časnik za samostojno Slovenijo. [Dnevnik]. 1996 – Ljubljana : Delo, d.d., časopisna hiša. [URL: http://www.delo.si ], 15.3.2009.
3.5.3  Članki v elektronskih serijskih publikacijah

PRIIMEK, Ime avtorja. Leto izida. Naslov. Naslov serijske publikacije. Mesec, letnik, številka strani. [točen URL naslov] , datum uporabe internetnega vira.

Primer članka iz elektronske revije:

· KUMP, Sonja. 2001. Hierarhična razmerja moči na univerzi. Družboslovne razprave. Avg.-dec., let. 17, št. 37/38, str. 109-115. [URL: http://dk.fdv.uni-lj.si/dr/dr37-38kump.PDF], 22.5.2008.
3.5.4  Prispevki s spleta (tekst, slika)

PRIIMEK, Ime avtorja. Leto izida. Naslov: podnaslov. [točen URL naslov] , datum uporabe internetnega vira.
Primera:

*Tekst

· Peru.2003[URL:http://www.lonelyplanet.com/destinations/south_america/peru/],  10.1.2005.
*Slika

· BURGER, Boštjan. 2001. Željnske jame. [URL: http://www.burger.si/Jame/ZeljnskeJame/SlikaZeljnskeJame1.jpg], 10.1.2005.
3.6  CD ROM (zgoščenka) in prispevek na CD ROM-u

3.6.1 CD ROM
PRIIMEK, Ime avtorja. Leto izida. Naslov [vrsta medija]. Kraj izdaje : založba. 

Primer:
· LIPIČNIK, Bogdan. 2002. Človeški viri in ravnanje z njimi [CD ROM]. Ljubljana : Ekonomska fakulteta, Enota za založništvo in študij na daljavo.
3.6.2 Prispevek na CD ROM-u
PRIIMEK, Ime avtorja. Leto izida. Naslov. V: Naslov vira [vrsta medija]. Kraj izdaje : založba. Standardna številka.

Primera:

· HORTON, David. 1999. Aborigines. V: Encarta 99 encyclopedia 1993-1998 [CD ROM]. Microsoft. X03-73708.

· Slap Savica. V: Interaktivni atlas Slovenije. [CD ROM]. Ljubljana : Mladinska knjiga.

3.7  Netiskane in druge publikacije

· Interno gradivo (gradivo, ki je last nekega podjetja, npr. statistike, brošure itd.)

Primer: 
Interno gradivo podjetja Sonček, s.p.
· Seminarske, raziskovalne, projektne, diplomske naloge

PRIIMEK, Ime avtorja. Leto. Naslov : tip naloge. Kraj, [Priimek avtorja].

Primer: 
NOVAK, Tina. 2013. Motnje hranjenja : seminarska naloga. Nova Gorica, [T. Novak].
· Ustni viri (ko opravimo nek intervju oz. pogovor, v katerem pridobimo informacije za našo nalogo)

Priimek in ime intervjuvanca [ustni vir]. Kraj pogovora, datum pogovora.

Primer: BRŠČAK, Marjeta [ustni vir]. Solkan, 25. 9. 2013.
4 CITIRANJE

Citiranje pomeni dobesedno navedeno oz. prepisano besedilo iz tujega besedila. Dobesedno citiramo, kar je novo ali pomembno, uporabimo ideje, ki so delo drugega avtorja, ali kaj razložimo. Citati naj bodo čim krajši in smiselno vključeni v besedilo in se morajo popolnoma ujemati z izvirnikom. Citat umestimo v narekovaje in ga dosledno grafično ločimo od preostalega dela besedila (poševni tisk, …). Za narekovaji v okroglem oklepaju navedemo priimek avtorja citata, letnico izdaje publikacije in stran. 

Primer:

“ S citati je treba biti previden. Kajti hitro se namreč zgodi, da med številnimi citati izgine lastno besedilo in samostojna misel. Citatnost naj pomaga le ločiti izvirno od neizvirnega.“ (Hladnik, 1994, str. 119.)

ali 

pa podamo avtorja na primernem mestu v besedilu in navedemo za imenom avtorja v oklepajih še leto in stran: 

Kot pravi Hladnik (1994, str. 119): „S citati je treba biti previden. Kajti hitro se namreč zgodi, da med številnimi citati izgine lastno besedilo in samostojna misel. Citatnost naj pomaga le ločiti izvirno od neizvirnega.“ 

V poglavju, kjer navedemo uporabljene vire in literaturo, vnesemo popoln bibliografski opis. Primer vnosa je predstavljen v poglavju 3.

V poglavju o virih:

· HLADNIK, Miran. 1994. Praktični spisovnik ali šola strokovnega ubesedovanja. 4., dopolnjena izd. Ljubljana : samozaložba. 
4.1  Skrajšano citiranje

Če je citat predolg, ga skrajšamo tako, da nepomembno izpustimo in manjkajoči del nadomestimo s tremi pikami v oklepaju [...].

Primer:

“Sonce je relativno stara zvezda, od nastanka je naredila že približno 20 obhodov okoli središča Galaksije […]. Drugače je z mladimi zvezdami.” (Zwitter, 2002, str. 80.)
V poglavju o virih:

· ZWITTER, Tomaž. 2002. Pot v vesolje.  Ljubljana : Modrijan. 
4.2  Povzemanje besedila, ki citira originalno delo

Kadar citiramo besedilo, ki ga je nek avtor že povzel, navedemo najprej avtorja originalnega citata, potem pa še avtorja, po katerem smo povzeli besedilo.

Primer:

“ Obstaja nekakšna logika, čeprav neznanstvena in intuitivna, da je tisto, kar je dobro za otroka, tisto, kar se mu mora dogajati, odvisno od tega, kaj naj bi ta otrok postal.“  (Erikson, 1976, str. 84; povz. po  Psihologija, 2001, str. 244.)

V poglavju o virih:

· PSIHOLOGIJA : spoznanja in dileme. 2001. Ljubljana : DZS
4.3  Povzemanje besedila iz originalnega dela

Če povzamemo tekst in napišemo skrajšano besedilo s svojimi besedami, na koncu napišemo, od kje smo tekst povzeli.

Primer:

Izobraževanje vključuje pridobivanje znanja in učenje veščin. Se pa izobraževanje razlikuje v visoko razvitih državah zahodnega sveta od izobraževanja v nerazvitih, majhnih državah. V nerazvitih državah se izobraževanje težko razlikuje od drugih vidikov življenja, saj klasična oblika pouka v teh državah ne obstaja, medtem ko je v razvitih državah izobraževanje neposredno povezano s specializirano vlogo učitelja. (povz. po Haralambos, 1999, str. 733.) 

V poglavju o virih:

· HARALAMBOS, Michael, in HOLBORN, Martin. 1999. Sociologija : teme in pogledi. Ljubljana : DZS. 

4.4  Citiranje člankov iz elektronskih serijskih publikacij v podatkovnih bazah

Kadar citiramo besedilo članka iz elektronske serijske publikacije v podatkovnih bazah, navedemo v oklepaju za citatom avtorja članka in leto izida članka.
Primer:

“Cleopatra was a member of the Ptolemy dynasty, a family that took control of the Egypt around 300 B.C.” (Frost, 2002.)

V poglavju o virih:

· FROST, Bob. 2002. Cleopatra. Biography .Vol. 6, nov., issue 11. p. 86, 5p, 2c, 4bw, zapis 7583886. Pridobljeno iz podatkovne zbirke EBSCOhost EIFLDirect, Academic Search Premier. 7. 1. 2003.
4.5 Citiranje prispevka s spleta

Prispevke ali slike s spleta moramo tudi citirati in sicer tako, da navedemo za uporabljenim virom spletni naslov. 

Primer:

“Željnske jame so izjemno zanimiv, okrog 1600 m dolg vodoraven jamski sistem Rudniškega potoka z več vhodi. Potok se pretaka pod Kočevskim Rogom proti Podturnu, kjer se pojavi v potoku Radeščica, pritoku Krke.” (http://www.burger.si/Jame/ZeljnskeJame/ZeljnskeJame.html).

V poglavju o virih:

· BURGER, Boštjan. 2001. Željnske jame . [URL:http://www.burger.si/Jame/ZeljnskeJame/ZeljnskeJame.html], 20.11.2003. 

� Anotacija (annotation) = zapisek, opazka, pripomba ob tekstu.


� Odlomek (extract) = del, vzet iz celotnega teksta.


� Povzetek (summary) = obsežno, izčrpno, vsestransko povzeta vsebina teksta.






